**Kázeň** z evanjelických Služieb Božích, Bratislava (Nový kostol) 10.00

Poďakovanie za úrody, 24. 9. 2023, **ES 363** a ďalšie podľa programu;

**Ž**alm **65**, 5-6.10-14, **Žalm 103**, 1-2.5a

**Modlitba**: Pane Ježiši Kriste, nezriedka sme príliš zaujatí sami sebou,

utrašení a obávame sa budúcnosti.

Svoje istoty vkladáme do vecí, nevidíme Tvoje činy a nerozumieme,

že nejestvuje nič, čo by sme potrebovali viac ako Teba,

ako Tvoju lásku a milosrdenstvo.

Prosíme, prihovor sa nám.

Daj nám vidieť, čo sa nachádza v našom vnútri,

aby sme videli, aké chyby robíme, prosili o odpustenie,

aby si sňal náš hriech, očistil nás, nanovo nás uistil o tom, že nás miluješ

a používal nás ako správcov Tvojich bohatstiev. Amen.

 *(Voľne podľa Bengta Pleijela)*

**Lukáš 12, 15 – 21**:*„****15****I riekol im: Dajte si pozor a varujte sa akéhokoľvek lakomstva, lebo život človeka nezáleží v rozhojňovaní jeho majetku.****16****Nato im povedal toto podobenstvo: Bohatému človeku prinieslo pole hojnú úrodu.****17****Premýšľal teda a povedal si: Čo urobím? Lebo nemám si kde zhromaždiť úrodu.****18****A povedal: Toto urobím: zborím si stodoly, postavím väčšie a tam si zhromaždím všetko obilie a všetko, čo mám.****19****Potom si poviem duši: Duša, máš dosť všetkého na mnoho rokov; odpočívaj, jedz, pi, veseľ sa!****20****Ale Boh mu riekol: Blázon, tejto noci požiadajú tvoj život od teba; a čo si pripravil, komu to zostane?****21****Tak bude s tým, kto si zhromažďuje poklady, a nie je bohatý v Bohu.“*

**Milí bratia, milé sestry, drahí hostia!**

***Ty blbče!“*, *„Ty blboune!“*** – tak istý český kolega preložil a z kazateľne prečítal výrok, ktorým Boh oslovil bohatého farmára. V kostole to vtedy poriadne zašumelo.

**Prečo Pán Boh označuje úspešného gazdu za blázna?** Čo robí ten chlapík zle, že ho Boh častuje takýmto výrazom? **V čom bláznovstvo onoho muža?** Azda v tom, že usilovne pracuje a teší sa z dobrej úrody? Alebo v tom, že úrodu nechce nechať zhniť? Prípadne v tom, že si stavia sýpky – v pôvodnom texte viacúčelové budovy so skladovacími priestormi? A či v tom, že po práci odpočíva a teší sa zo svojho úspechu? – Nie, nič z toho nie zlé, nič z toho nie je bláznovstvom. Naopak, **zdá sa, že tento úspešný podnikateľ v poľnohospodárstve si počína rozumne.** Správne hospodári so svojím majetkom. Nežije, aby pracoval, ale pracuje, aby žil. Dokáže odpočívať. To nie je nič bláznivé. Vyzerá to tak, že neurobil nič, za čo ho možno odsudzovať.

**V čom je** teda **problém?** Prečo ho Boh menuje bláznom?

Odpoveď sa nachádza v texte.**V  len  niekoľkých riadkoch (v troch veršoch /17 – 19/)** biblického textu **farmár 7x hovorí o sebe:** Čo urobím? Nemám dosť miesta pre svoje plodiny. Urobím toto: zborím svoje stodoly, postavím väčšie a do nich uskladním svoje obilie a všetko, čo mám.  Potom si poviem duši: Duša, máš dosť všetkého na mnoho rokov; odpočívaj, jedz, pi, zabávaj sa, užívaj si!

**Bohatý gazda je celkom zameraný na seba. Všetko sa odvíja od neho. Ide o dvojitú chybu, veď:**

1. **Bez druhých toho veľa nedosiahneme, ale**
2. **– čo je podstatnejšie – to najdôležitejšie v živote**

**nie je v našich rukách.** Je nám to dané - darované. Nik z nás sa nepričinil od svoje narodenie. Život sme dostali ako dar. Každý nový deň je darom. Podobne láska sa nedá kúpiť, získať lichôtkami či službami. Je nám darovaná.

Môj obľúbený spevák Jean-Jacques Goldman v piesni Veci (Les choses) [**https://www.youtube.com/watch?v=7oNV2KIhYko**](https://www.youtube.com/watch?v=7oNV2KIhYko)

spieva: *Keby som mal toto, keby som mal tamto,*

*bol by som tým, bol by som tamtým.*

*Bez vecí neexistujem. … Závidím ostatným, čo majú.*

*Zomieram pre to, čo nemám. Šťastie je vlastníctvo.*

*Supermarkety sú moje chrámy. … Veci mi dávajú identitu.*

*Modlím sa k veciam a veci sa ma zmocnili.*

*Zložili ma, dávajú mi hodnotu.*

*Modlím sa k veciam a ony napĺňajú môj život.*

Jean-Jacques Goldman to vystihol. Dnes už – možno nie slovami, ale praktickým počínaním – **nehovoríme** ako v 17. storočí: **„Myslím, a teda som“, ale „Mám, teda som!“**

**Je to však naozaj pokrok?** Dáva nám majetok skutočnú hodnotu? Nie je vskutku nič cennejšie než náš majetok?

Odpoveď nám pomáha objaviť podobenstvo Pána Ježiša o farmárovi. Má skvelú úrodu. Nemá však dosť priestorov na jej uskladnenie. Preto tie doterajšie plánuje nahradiť väčšími. Potom si pomyslí, že keď tak tvrdo pracoval a toľko zarobil, vezme si dlhú dovolenku a bude si užívať život. No jeho plán nevyjde, lebo zomrie už zakrátko potom, ako mu Boh povie: *„Blázon, tejto noci požiadajú tvoj život od teba.“*

**Označenie*: „Blázon“* je** **diagnóza.** Pán Boh nerozpráva neslušne. Neučí nás mrzkým slovám. Má však  **dokonalý nadhľad,** **vie správne diagnostikovať stav vnútra každého človeka.** Stav môj, tvoj, každého z nás. Boh zo správneho zorného uhla vidí i otázku majetku, ľudského postoja k nemu.

Dnes **ďakujeme Pánu Bohu za úrody.** Ceny potravín síce išli hore, no aj tak **máme, čo potrebujeme. Bohu za to patrí vďaka!** Jemu, ktorý nás učí správnemu postoju k prijatým darom. My ľudia máme neraz značný problém v tom, že **nedokážeme dobre rozlišovať** dokedy ide o rozumné zabezpečovanie vonkajších podmienok života a kedy už ide o hromadenie majetku. Pán Ježiš ukazuje, že **čo rozhoduje, nie je množstvo majetku, ale očakávanie, ktoré s ním spájame. Úloha, ktorú v našom žití hrá nahospodárený majetok** – ktorú zohrávajú aj tohoročné úrody.

Spôsob, ako s majetkom naložil boháč v podobenstve, nazýva Boh bláznovstvom. Bláznovstvom a chybou nebolo, že onomu gazdovi sa veľa urodilo. Zásadne pochybil inde, aspoň v 3 veciach:

1. **Na obzore jeho úvah sa nikdy neobjaví**

**druhý: ani Boh, ani blížny.** V Žalme 14, 1 čítame: *„Vo svojom srdci blázon hovorí: Niet Boha!“* Úspešný **farmár je z Božieho pohľadu blázon, lebo jeho myšlienky sa krútia len okolo neho samého.** Nepomyslí na biednych, a ani Boha. Nepočíta s Ním. Boh pre neho akoby neexistoval. Gazda Mu neďakuje, nepomyslí, že by sa Bohu zodpovedal. **Hovorí sám so sebou.** Síce aj v Žalme 103, 2 človek hovorí sám so sebou, no jeho srdce nenapĺňa egoizmus, ale vďaka: *„Dobroreč, duša moja, Hospodinovi a****celé moje vnútro*** *Jeho svätému menu! Dobroreč, duša moja, Hospodinovi a nezabúdaj na žiadne Jeho dobrodenia!“*

V Božích očiach boháč nie je bláznom preto, že je úspešný, bohatý. Mať bohatstvo nie je hriech. Bohatí boli Abrahám, Jákob, Jozef, Jób, Dávid či Šalamún. A my žijeme v čase skríň naprataných šatstvom, v dobe keď nám plné chladničky, mrazničky a to, čo máme na bankovom účte, dáva pocit istoty a sprostredkúva šťastie. **Sotva kedy ľudia vlastnili toho toľko, ako väčšina súčasníkov na našom kontinente.**

Onen **muž z Ježišovho podobenstva je blázon, lebo je sebastredný, myslí iba na seba.** Nemyslí naBoha, ani na blížneho. Vedel, že sa mu urodilo omnoho viac, než aká je kapacita jeho stodôl. Kapacita toho, čo mohol spotrebovať, čo potreboval na ďalšiu sejbu alebo čo mohol s primeraným ziskom predať. Avšak on **sám seba presvedčil, že všetko potrebuje a spotrebuje. S nikým sa neradí. Hovorí len sám so sebou...**

**Vždy, keď sa neradíme s nikým iným ako sami so sebou, dôjdeme k výsledku, že všetko, čo máme je naše a naším musí aj zostať.** A to je v Božích očiach hlúposť – bláznovstvo.

1. Všimnime si ďalší dôvod bláznovstva onoho muža:

„*Zborím si stodoly, postavím väčšie a tam si zhromaždím všetko obilie a všetko, čo mám.*“ Nám to ako bláznivé azda ani nepripadá – skôr ako rozvážne a opatrné: veď čo ak v budúcich rokoch bude neúroda a on bude musieť trieť biedu?

Pán Boh však takéto premýšľanie považuje za bláznovstvo. **Pripúšťať si myšlienku, čo bude o rok s naším majetkom, s našou úrodou, a nepripúšťať si, čo bude o rok – alebo už zajtra – s nami samými, Boh hodnotí ako bláznovstvo.**

Pre život potrebujeme peniaze aj hmotné prostriedky. Pán Boh to vie, preto dáva slnku svietiť na dobrých i zlých. Preto dáva padať dažďu tam, kde bývajú spravodliví i nespravodliví (por. Matúš 5, 45). Sporiť – myslieť aj na budúcnosť nie je zlé. No **nazdávať sa, že v majetku, v hmotnom zabezpečení tkvie bohatstvo života, to Boh diagnostikuje ako bláznovstvo.**

Naša budúcnosť, ani budúcnosť našich detí nie je v tom, koľko máme na bankovom účte, koľko v komore, chladničke a mrazničke. **Naša budúcnosť je v tom, či žijeme s Ježišom Kristom, či sa vierou dokážeme spoliehať na Jeho slovo, na to, že On má v réžii náš život a dám nám všetko, čo potrebujeme.** Naša budúcnosť spočíva v ochote prijať výzvy k pokániu, k zmene zmýšľania, k pamätaniu na Boha aj na blížnych.

Boháč v podobenstve to neurobil. Mal, vlastnil veľa, no už na druhý deň to bolo bez ceny. Slovami Goldmanovej piesne: *Veci mu dávali identitu. Modlí sa k veciam a veci sa ho zmocnili. Zložili ho.*

Raz zomrieme. Či ako bohatí, alebo chudobní – zanecháme tu všetko. **Onen muž mal majetok, no nemal budúcnosť. Preto ho Boh menuje bláznom.**

1. Tretí zásadný dôvod jeho bláznovstva znie: **Nebol**

**bohatý v Bohu.** Vo svete, v ktorom žijeme, je meradlom výška majetku, výzor, sláva, úspech, popularita**. Pán Boh sa nás však dnes pýta a aj na konci nášho života opýta: Si bohatý v Bohu?** Som, si, milý brat, milá sestra bohatý/á v Bohu?

**Čo znamená byť bohatým v Bohu?** Predovšetkým to, **keď životom dosvedčujeme, že Pána Boha považujeme za to najcennejšie, čo v žití máme.** – Za najväčšie, najvzácnejšie bohatstvo. **Keď nám ide o to, aby sme sa páčili Bohu, nezarmucovali Ho, mali istotu Božieho odpustenia, Božej priazne.** Pán Boh nám ju chce dať. Jeho Syn Ježiš Kristus prišiel na náš svet, *stal sa chudobným, aby sme my zbohatli Jeho chudobou* (2. Korintským 8, 9). Prijmime toto bohatstvo. **Sústreďme sa na to, ako sa dať obohatiť Kristom, ako byť bohatými v Bohu.**

**Bohatý v Bohu je, kto zhromažďuje to, čo má skutočne hodnotu v Božích očiach: pomoc ľuďom – bez vypočítavosti konané skutky milosrdenstva sú bohatstvom, ktoré je pred Bohom nevyčerpateľným pokladom.** Tak si získame mešce, ktoré sa nezoderú, nehynúci poklad v nebesiach, ktorý žiadny zlodej nemôže ukradnúť a mole ho nerozožerú (por. Lukáš 12, 33).

Dnes, pri sviatku Poďakovania za úrody si osobitne uvedomujeme, že nežijeme len z výsledkov svojej práce a šikovnosti, ale predovšetkým z Božej dobroty – že pravá vďačnosť sa rodí tam, kde vnímame: Božia láska nás živí, „*Ním“*  – vďaka nášmu Pánovi s Spasiteľovi – *žijeme, hýbeme sa i trváme“* (Skutky 17, 28).

Zakončím už citovanou piesňou Jeana-Jacquesa Goldmana, ale s pozmeneným textom: *Keby som mal toto, keby som mal tamto, nebol by som iný.*

*Aj bez vecí existujem. … Nezávidím ostatným to, čo majú.*

*Žijem z toho, čo mám. Šťastie je dar. Práve to mi dáva identitu.*

*Modlím sa k Bohu a veci ma neovládajú.*

*Kristus mi dáva hodnotu.*

*Služba Bohu a ľuďom je to, čo napĺňa môj život*. Amen.

**Modlitba**:

Pane a Bože náš, ďakujeme, Ti za požehnanie tohoročných úrod.

Tiež za všetkých, ktorí sa namáhali na poliach, v záhradách, sadoch a viniciach, ktorí sú činní v pôdohospodárstve, potravinárstve aj v ochrane životného prostredia.

Pane Ježiši Kriste, ďakujeme Ti najmä za to, že si sa pre nás všetkého vzdal.

Odpusť, keď máme stále strach o seba a chceme sa zaisťovať pominuteľnými vecami.

Pomôž nám väčšmi Ti dôverovať, viac sa spoliehať na Teba a Tvoju lásku.

Otvor oči všetkým, ktorí vidia svoje šťastie a svoju budúcnosť v majetku.

Nauč nás byť bohatými v Tebe

a deliť sa s tými, ktorí potrebujú našu pomoc.

Prosíme, pomôž nám k takému spôsobu života, ktorý sa páči Tebe.

Ďakujeme. Amen.

*Použitím myšlienok autorov: Daniel Gnaegi, David Gooding, Petr Mareček, Uwe Fischer (FB 2023):* **Martin Šefranko, evanjelický a. v. farár**